अमित शाह बोले- 'गुरु घंटाल' अय्यर ने पीएम मोदी के लिए अपशब्द कहे लेकिन चुप रहे राहुल गांधी  
अमित शाह ने मणिशंकर अय्यर पर साधा निशाना 
कहा- राहुल गांधी का गुरु घंटाल हैं मणिशंकर अय्यर 
'देश के पीएम के लिए अपशब्द कोई सहन कर सकता है क्या?'
बीजेपी अध्यक्ष अमित शाह (Amit Shah) ने पीएम मोदी पर विवादित बयान देने वाले मणिशंकर अय्यर पर निशाना साधा. शाह ने अय्यर को कांग्रेस अध्यक्ष राहुल गांधी (Rahul Gandhi) का गुरु घंटाल बताया और कहा कि अय्यर ने पीएम मोदी के लिए अपशब्द कहे लेकिन राहुल गांधी चुप रहे. शाह ने एक जनसभा को संबोधित करते हुए कहा, 'मणिशंकर अय्यर, जो राहुल बाबा के गुरु-घंटाल हैं, उन्होंने पीएम मोदी (Narendra Modi) के लिए अपशब्द कहे लेकिन राहुल बाबा चुप रहे... कुछ नहीं बोले.' शाह ने कहा, 'देश के पीएम के लिए अपशब्द कोई सहन कर सकता है क्या?...बालाकोट में आतंकियों पर कार्रवाई के बाद देश में उत्साह का माहौल था, मिठाइयां बंट रही थीं, लेकिन राहुल बाबा और अखिलेश के कार्यालय में मातम था. इनके चहरे का नूर उड़ गया था, जैसा इनका कोई अपना मरा हो.'
शाह ने इस्लामिक उपदेशक जाकिर नाइक के जरिए कांग्रेस, सपा और बसपा पर निशाना साधते हुए कहा, 'जाकिर नाइक को कांग्रेस पर भरोसा है कि राहुल बाबा, मायावती, अखिलेश की टोली सरकार में आई तो उसे पकड़ेगी नहीं. जाकिर नाइक की प्रेरणा से श्रीलंका में सैकड़ों लोग मारे गए. यह दुनिया में आतंकवाद फैलाने के लिए उकसाने वाला व्यक्ति है.' शाह ने कहा, 'जब किसी ने नाइक से पूछा कि तुम भारत कब जाओगे, तो उसने कहा कि जब वहां कांग्रेस की सरकार बनेगी, तब जाऊंगा. मैं जाकिर नाइक से कहना चाहता हूं कि भाजपा की सरकार बनने वाली है. अगर भारत की धरती पर कदम रखा तो तुम्हें जेल की सलाखों के पीछे डाला जाएगा.'    
शाह ने कहा, '55 साल तक राहुल बाबा के परिवार की सरकार चली, लेकिन गरीबों के मुफ्त इलाज की कोई योजना नहीं थी. मोदी सरकार ने गरीबों के इलाज के लिए आयुष्मान भारत योजना शुरू की. आज इस योजना से करीब 26 लाख लोगों का मुफ्त इलाज हो चुका है. पिछले पांच साल में मोदी सरकार ने देश के 50 करोड़ लोगों के जीवन स्तर को ऊपर उठाने का काम किया है. मोदी सरकार ने देश की सात करोड़ गरीब महिलाओं को गैस सिलेंडर दिया. आठ करोड़ घरों में शौचालय बनवाकर गरीब माताओं-बेटियों को सम्मान से जीने का अधिकार दिया. ढाई करोड़ लोगों को घर देने और 50 करोड़ गरीबों को आयुष्मान भारत योजना का लाभ देने का काम किया है.'